《次韵晁无斁与叶少蕴重开西湖唱酬之诗 其二》
宋代·苏过

危构飞空旧奂轮，澄光爽气压城闉。下临曲水山阴禊，不障西风庾亮尘。

谩拟江南入图画，只凭诗匠扫芜堙。少陵有句真堪咏，翠竹江村月色新。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。